
Ang Manggagayuma


Napakahusay na propesor ng Pilosopiya si Dr. Amiel Gandia. Hinahangaan siya dahil sa kanyang angkin talino at galing sa kanyang larangan ng akademiya. Tanyag ang kanyang buhay at “exploits” sa pamantasang kanyang pinagtatrabahuhan. Naging  ‘valedictorian’ siya mula elementarya hanggang magtapos siya bilang ‘summa cum laude’ sa kolehiyo pagkatapos kunin ang Pilosopiya bilang kanyang kurso.Sobrang dami na niyang parangal na nakamit kaya napakataas ng tingin sa kanya ng ibang guro. Isa na rito ang baguhang si Espie Real, guro ng Ingles. Nabighani si Espie, hindi lamang sa pisikal na anyo ni Amiel, ngunit pati na rin sa lakas ng dating nito bilang isang napakagaling at napakatalinong tao. Isang gabi, habang may handaan ang mga guro ng pamantasan, natunghayan ni Espie ng personal ang katauhan ni Amiel. Mas lalo siyang nabighani at naintriga sa taong ito. Dito rin niya nakilala si Philip Duran, ang sinasabi nilang ‘protégé’ raw ni Amiel. Marami na kasi ang nagsasabi na para bagang pinagbiyak na bunga na sila. Halos pareho na sila kung kumilos, manamit at magsalita.

Si Philip Duran ang naging tulay ni Espie upang lalong makalapit kay Amiel. Si Philip ang nagbunyag sa kanya sa mga pangyayari sa buhay ng doktor, at nagpakilala sa tunay na pagkatao nito. Naging malapit silang magkaibigan dahil madalas silang magsama upang makadalo sa mga talakayang pinangungunahan ni Amiel. Madalas din silang sumama kay Amiel habang kumakain para makapag-usap. Ngunit isang araw, nalaman na lamang ni Espie na nag ‘leave of absence’ si Philip at nasa ospital raw ito. Binisita ni Espie ang kaibigan upang makipag-usap at malaman kung ano ang nangyari. Nagkaroon daw ng ‘nervous breakdown’ ang kaibigan. Ibinuhos ni Philip ang nilalaman ng kanyang damdamin kay Espie. Nag-away daw sila at dito niya nailabas ang lahat sama ng loob niya kay Amiel.  Sawang-sawa na raw si Philip sa pagsunod at paglalagi sa paligid ni Amiel. Hindi na raw niya matiis ang mga nangyayari sa kanilang dalawa. Gusto na raw niyang kumawala dahil nalulunod na siya. At hindi na raw siya babalik. Inalok niya si Espie na sumama sa kanya nang hindi matulad sa sinapit niya, nang kumawala habang maaga pa. Niyakap na lamang siya ni Espie. Bumalik sa pamantasan si Espie at kinausap si Amiel tungkol kay Philip. Natawa na lang ang doktor. “I should’t have expected much.” Dumaan ang panahon at napansin ng mga guro na nag-iba na si Espie. Siya na ang bagong ‘protégé’ ng doktor. Lilipat na nga rin siya sa Pilosopiya. At sa isang pagkakataon, matapos magsalita ni Amiel, lumuhod si Espie at hinalikan ang kanyang talamapakan.

Masasabi nating sobrang nakabibighani ang Pilosopiya sa maikling kuwentong ito. Ngunit mas malalim na ipinahahayag ng kuwentong ito ang masamang epekto ng maling pamamaraan ng pamimilosopiya. Maaalala natin mula sa mga natalakay sa klase na para maging totoo at kapanipaniwala ang ating paligid, kailangang tayo mismo ang tumingin at umunawa. Dahil hindi natin kayang makita ang ating gustong makita kung aasa na lamang tayo sa sinasabi ng iba. At ito ang naging prolema ng ating mga tauhan sa maikling kuwento. Natulala at nabigla sila sa katayuan at karangalan ni Amiel na nakalimutan na nilang gumawa ng sariling pagtingin at pag-unawa sa katauhan nito. Naunahan na sila lagi ng “Dr. Amiel Gandia.” Tuloy, lahat na lamang ng sinasabi ni Amiel, tinatanggap nila bilang tama at walang mali. Naging sunod-sunuran sila sa katauhan ni Amiel, na nang lumaon, nasabihan silang ‘carbon-copy’ na nito. Maihahalintulad natin ito sa Pilosopiya kung saan kapag nabighani at natulala ka sa anyo nito, maaaring hindi mo maintindihang kailangang gumawa ka ng sarili mong interpretasyon at hindi lamang makibagay sa ibinibigay sa iyo. Makikita natin ito sa panimula ni Fr. Roque sa kanyang libro kung saan hindi man lamang lumundag ang mga mag-aaral na gustong matutong lumangoy. Sa kanilang palagay, tama na ang lahat ng sinasabi ng guro nila upang matutong lumangoy. Inakala nilang sapat na ang pagsusulat sa kanilang kwaderno upang matuto. Ngunit hindi nila alam na kung lumundag sila, magkakaroon sila ng sarili nilang pagkakaintindi at pang-uunawa sa larangan ng paglangoy. Hindi lamang sila aasa sa karanasan ng ibang tao, ang kanilang guro, ngunit magkakaroon na rin sila ng sarili nilang karanasan at estilo kung paano lumangoy. At kung makuha na nila ito, tsaka nila malalaman kung paano ba talaga lumangoy.

 Nakabibighani ang Pilosopiya, ngunit kung hindi mag-iingat, imbes na masilayan pang lalo ang kagandahan at kalawakan nito, masisilaw ka lamang at mawawala.

Akala ko nung umpisa, napakadali lamang ng Pilosopiya. Wala raw tama at maling sagot kaya madali lang. Kung wala ka naman daw maisip na sagot, pakainin na lamang daw ng bola-bola ang iyong guro. Dahil siguradong may tatama at tatama rin sa paikot-ikot na sagot. Ngunit habang sinasagot ko ang papel na ito, hindi ako nadalian. Nakakatakot kasing sumagot ng isang bagay lalo’t alam mo na subhektibo ang tanong na ito. Lagi tuloy nagdadalawang-isip sa bawat linya ng talatang isusulat. Lalong bumabagal ang pagsagot dahil walang naka-ayos na plano kung paano ito sasagutin. Ngunit sa kabila ng lahat ng ito, mapapatunayang hindi nga natin kayang ikahon ang Pilosopiya. Tulad na lamang ng katauhan at potensyal ng isang tao, na pinag-uugatan ng Pilosopiya, kahit anong pagkahon mo dito, kahit anong pagtali at pagpigil dito, uusbong at uusbong ito. 

Hanggang ngayon, Pilosopiya pa rin ang tinitingnan ko bilang isang paraan para mas lalo kong makilala ang aking sarili. Siguro dala na rin ng isteryutipong pag-iisip na masasagot ang lahat ng Pilosopiya, inaasahan kong isa itong magandang karanasan.

Sa aking palagay, malaki ang pagkakamaling nagawa ni Espie sa kanyang pangingilatis kay Amiel. Naging otomatiko kasi ang pagtingin niya sa propesor na ito. Mahirap nga naman gumawa ng sariling impresyon kung araw-araw na lamang na nasa pamantasan siya, “Napakagaling ni Dr. Gandia,” “May itsura na matalino pa!” ang naririnig niya mula sa kanyang mga kapwa guro. Kaya noong magkaroon siya ng pagkakataon makilala ang natatanging Dr. Amiel, isa lang ang laging nasa isip niya, “Siya ang Lantay na Katotohanan.” Umasa siya sa mga naririnig niya at hindi na siya gumawa ng sarili niyang pagtingin at pag-unawa sa katauhan ng propesor. Nasilaw siya sa tindi ng dating ng taong ito.

Nagtiwala kasi siya ng husto sa propesor, hindi naman matino ang kanyang pagtitiwala. Nasilaw nga siya sa propesor at nagkaroon na siya ng otomatik na pagtingin at pag-unawa. Kapanipaniwala naman talaga kasi ang doktor, hindi ka naman kasi magtatapos ng pilosopiya ng may karangalan kung hindi ka marunong magmasid at umunawa. Magaling rin siyang magbunyag kung kaya’t nabighani ng husto ang mga nakakasalimuha niya. At makikita naman natin mula sa kuwento na makatotohanan siya, lalo na sa kanyang sarili.

Ito marahil ang naging problema ni Espie, nagtiwala siya ng husto kahit hindi niya inuunawa at iniintindi ang mga ibinubunyag sa kanya ng propesor. Naniwala lang siya ng naniwala dahil sa loob loob niya, “napakagaling ng propesor na ito.”  At ayon nga sa kuwento, nasabihan lang siya ng propesor tungkol sa paghalik sa talampakang ng puwersang hindi nito malalabanan, napaluhod na siya at humalik.

Marahil ganito rin ang nangyari kay Philip Duran. Hinigop rin siya ng laki at lakas ng propesor na ito. Ngunit nakawala siya. Minsang nag-away sila at natauhan si Philip sa tunay na pagtingin niya sa doktor. Hindi na siya nagpa-alipin sa nakasanayan na. Kumawala siya sa napakalaking kaisipang nagngangalang Amiel Gandia. Nagsimula siyang mag-isip at tumingin. Dumilat siya at nakita ang kahabag-habag niyang kinalalagyan bilang isang kopya lamang. Ninais niyang kumawala, at para magawa ito, kinailangan niyang umalis, kinailangan niyang mamatay upang mabuhay muli bilang isang bagong tao na hindi maiuugnay sa propesor. 

Maihahalintulad natin si Philip kay White Wynd at kay Douglas Spaulding na natalakay sa klase. Nagkaroon rin siya ng isang saglit kung saan naliwanagan siya, na buhay siya. Hindi lamang nabubuhay para gayahin ang isang tao, kundi nabubuhay para sa kanyang sarili. At naintindihan niyang, kung gusto niyang maibalik ang dati, kinailangan niyang kumawala sa nararanasan ngayon at mawala upang mahanap ang tunay na sarili.
